b'\n_START_ARTICLE_\nHovioikeudenpuistikko (Vanha Vaasa)\n_START_PARAGRAPH_\nHovioikeudenpuistikko (ruots. Hovr\xc3\xa4ttsall\xc3\xa9n) on Vanhan Vaasan kaupunginosassa Vaasassa sijaitseva nelirivinen lehmuskuja, joka kulkee Kauppiaankadun etel\xc3\xa4p\xc3\xa4\xc3\xa4st\xc3\xa4, Vanhan Vaasan valleja vastap\xc3\xa4\xc3\xa4t\xc3\xa4, it\xc3\xa4\xc3\xa4n kohti Mustasaaren kirkkoa, joka alun perin rakennettiin hovioikeudentaloksi._NEWLINE_Hovioikeudenpuistikko on Suomen vanhin yh\xc3\xa4 olemassa oleva puistokatu ja julkinen puisto, ja varhaisista puistokaduista merkitt\xc3\xa4vimp\xc3\xa4n\xc3\xa4 pidetty. Se rakennettiin hovioikeudentalon suunnittelijan, yli-intendentti Carl Fredrik Adelcrantzin vuonna 1776 tekem\xc3\xa4n suunnitelman mukaan. Sen esikuvana oli Ranskan Nancyyn 1750-luvulla rakennettu Place de Stanislas Leszczynski._NEWLINE_Alun perin puistikon neliriviseen puukujaan istutettiin vuonna 1781 haapoja, kunnes vuosien 1836\xe2\x80\x931842 aikana ne korvattiin lehmuksilla. Puistikko s\xc3\xa4\xc3\xa4styi Vaasan vuoden 1852 palolta, jonka j\xc3\xa4lkeen Vaasan kaupunki siirrettin sen nykyisen keskustan paikalle meren rantaan._NEWLINE_Hovioikeudenpuistikon molemmin puolin oli hovioikeudenneuvosten tontteja. Puistikon etel\xc3\xa4puolen mets\xc3\xa4alueella on yh\xc3\xa4 n\xc3\xa4ht\xc3\xa4viss\xc3\xa4 palaneiden puutalojen kivijalkoja._NEWLINE_Hovioikeudenpuistikon ja Mustasaaren kirkon v\xc3\xa4liss\xc3\xa4 on Kustaan toriksi kutsuttu piha-alue korkeine kuusineen.'